Yung Lean

**Jonatan Aron Leandoer Håstad** (født 1996), alias **Yung Lean**, er en svensk rapper, sanger og låtskriver. Han blir ofte sitert som en av de mest innflytelsesrike figurene i tidlig cloudrap. Yung Lean ble først kjent i 2013 med sangen "Ginseng Strip 2002", som gikk viral på YouTube. Senere samme år  ga han ut debutmixtapen *Unknown Death 2002.* Året etter slapp han debutalbumet *Unknown Memory.*

I 2016 ga Yung Lean ut sin andre mixtape, *Frost God,* og sitt andre studioalbum, *Warlord*. I 2017 slapp han sitt tredje studioalbum, *Stranger*, etterfulgt av hans tredje mixtape, *Poison Ivy*, i 2018. Albumet *Starz* kom i 2020, og så mixtapen *Stardust* i 2022. Han har også gitt ut albumene *Nectar* (2019), *Blodhundar & Lullabies* (2020) og *Sugar World* (2023) under pseudonymet **Jonatan Leandoer96**, der han går bort fra hiphoprøttene og skaper en blanding av indierock og neofolk.

## Tidlig liv
Håstad ble født 18. juli 1996 i Stockholm, Sverige. Faren hans er Kristoffer Leandoer, en svensk poet, fantasyforfatter og oversetter av fransk litteratur. Moren er Elsa Håstad, en tidligere menneskerettighetsaktivist som har jobba med LHBT- grupper i Russland, Vietnam og Sør-Amerika, og som nå er den svenske ambassadøren i Albania.

Håstad tilbrakte deler av sin tidlige barndom i Minsk i Belarus, hvor moren flytta familien slik at han kunne få en lignende barndom som den hun hadde hatt. Familien flytta tilbake til Sverige og bosatte seg i Stockholm da Håstad var et sted mellom tre og fem år. Han vokste opp i bydelen Södermalm. Mens han gikk på videregående havna Håstad ofte i trøbbel for å ha brukt narkotika eller skrevet graffiti. Han jobba i en periode på en lokal McDonald's-restaurant.

## Artisteri
Hiphop-magasinet *XXL* inkluderte Yung Lean i deres liste over 15 europeiske rappere som man bør vite om i 2014. I 2013 publiserte magasinet *Fact* en artikkel som hevda at Yung Leans mixtape *Unknown Death 2002* er selve symbolet på "sad rap".

Yung Lean er også vokalist i post-punk-bandet Död Mark, sammen med Sad Boys-medlem Yung Gud. Duoens debutalbum, *Drabbad av Sjukdom,* ble gitt ut i 2016 gjennom det Stockholm-baserte plateselskapet YEAR0001.

## Personlig liv
Håstad er opptatt av flere hobbyer, blant annet keramikk, maling, og piano. Håstad begynte først å male som en måte å slappe av på etter at han ble løslatt fra et sykehus for psykisk helsevern. I et intervju fra 2019 fortalte Håstad til magasinet *Kaleidoscope* at han har bipolar lidelse. Han fikk diagnosen i 2017 og tar medisiner for tilstanden.

### Sykehusinnleggelse
Mens han jobba med sitt andre studioalbum *Warlord*, bodde Håstad i Miami Beach i Florida i USA. I løpet av denne tida ble han avhengig av xanax, lean og kokain. 7. april 2015 overdoserte Håstad og ble innlagt på sykehuset Mount Sinai Medical Center &amp; Miami Heart Institute. Overdosen og den påfølgende sykehusinnleggelsen sammenfalt med at manageren hans og en nær venn, Barron Machat, døde. Etter denne hendelsen flytta Håstad tilbake til Sverige for å bo sammen med familien. Leans far kom for å besøke han på sykehuset, hvor han bodde i fire dager. Lean sier at han ikke kjente ham igjen med det første, men de to reiste tilbake til Sverige sammen. I omtrent to måneder passa Leans far på ham mens han ble frisk ute på landsbygda, i relativ isolasjon, før han flytta tilbake til foreldrene i Stockholm.

## Anerkjennelse
Håstad beskrives ofte som en pioner innen sjangrene emorap, cloudrap, og SoundCloud-rap. I 2019 ble Yung Lean tildelt prisen Bram Stoker Medal of Cultural Achievement av University Philosophical Society ved Trinity College i Dublin.

## Diskografi
### Som Yung Lean
#### Studioalbum
* *Unknown Memory* (2014)
* *Warlord* (2016)
* *Stranger* (2017)
* *Starz* (2020)

#### Mixtapes
* *Unknown Death 2002* (2013)
* *Frost God* (2016)
* *Poison Ivy* (2018)
* *Stardust* (2022)

#### Singler
* «Lavender» (2013)

### Som Jonatan Leandoer96
#### Studioalbum
* *Nectar* (2019)
* *Blodhundar & Lullabies* (2020)
* *Sugar World* (2023)

#### Mixtapes
* *Psychopath Ballads* (2016)

#### Singler
* «Home» (2024)

### Med Död Mark
#### Studioalbum
* *Drabbad av sjukdom* (2016)
* *Död Mark 4Evigt* (2023)

#### Konsertalbum
* *Live in Stockholm* (2019)

#### EP-er
* *Demos* (2014)

#### Singler
* «4Evigt» (2023)

## Referanser


## Eksterne lenker
*
*